Aspazija „Dvēseles ceļojums” (1933)

Dzejoļu krājums „Dvēseles ceļojums” sacerēts laikā no 1928. līdz 1933. gadam. Tas ir pirmais darbs, kuru Aspazija raksta pēc Raiņa nāves. Liela daļa krājuma veltīta mīlas lirikai, tās mīlas piemiņai, kas saistījusi Aspaziju ar Raini. Dzejniece vēro pagātnes ainas ar apskaidrību un vieglām skumjām. Ir atkāpies viss pārejošais un gaistošais. Visam cauri vijas divu mīlētāju pretrunu pilnā vienība cauri laikiem, mūžībai un visumam:

„Kad cauri būsim visām veidu vijām

Un sagruvis būs vārgās miesas nojums,

Varbūt tik būsim puķu izelpojums

Vai tikai tālas gaismas izstarojums.

Ko nozīmē tad nāve, nakts un projums,

Kad sen uz citas zvaigznes mēs jau kopā bijām.”

Krājumā Aspazija turpina jau „Sarkanajās puķēs” aizsākto tēmu par mākslinieka lomu sabiedrības dzīvē:

„Tu neesi par sevi vien –

Tevi simtas saites ar tautu sien,

Kas bij pirms tevis un būs pēc tevis.”

Tas ir arī Aspazijas ceļš. Ejot caur dzīvi, sāpēm, mīlestību, saglabāt spēku un ticību radošā gara visvarenumam – „Es sadegu – nu manim vajag spīdēt.” Dzejoļu krājums „Dvēseles ceļojums” iznāk Anša Gulbja izdevniecībā 1933. gadā.